### Beslutningstema

I denne sag skal der tages stilling til ny Bevæg dig for livet aftale.

### Historik

Den 12. oktober 2023 besluttede Kommunalbestyrelsen i forbindelse med budgetaftalen for 2024, at der skal indgås en ny Bevæg dig for livet aftale med Danmarks Idrætsforbund(DIF) og DGI.

Den 7. november 2023 udvalgte Kultur- og Fritidsudvalget tre temaer for ny Bevæg dig for livet aftale.

### Sagsfremstilling

Strategi og Politik

Bevæg dig for livet aftalen understøtter Kommunalbestyrelsens Visions- og Strategiplan og Kultur- og Fritidspolitikken.

I 2018 indgik DIF, DGI og Tønder Kommune Bevæg dig for livet aftale for 2019 til 2023. Kommunen blev med aftalen en del af visionen om at gøre [adresse] til verdens mest idrætsaktive nation, som var den landsdækkende ambition med aftalen. Aftalen medvirkede til, at flere borgere i dag end tidligere er fysik aktive, og flere er med i foreningslivet i kommunen.

I august 2024 godkendte styregruppen for den nye Bevæg dig for livet aftale temaer og projektorganisering for aftalen. Efterfølgende har forvaltningen i samarbejde med DIF og DGI formuleret en ny aftale, som i oktober 2024 blev politisk godkendt af DIF og DGI. Se bilag for aftalen.

Den nye aftale

Den nye aftale indeholder en ambition om, at endnu flere borgere i kommunen skal være fysisk aktive, og flere skal være med i foreningslivet, og at borgerne derigennem vedligeholder og forbedrer deres fysiske og mentale sundhed. Ambitionen er desuden, at flere borgere skal opleve glæden ved motion og bevægelse i foreningslivets fællesskaber.

Målgruppen for den nye aftale er primært borgere, der er motions- og foreningsuvante. Det vil sige borgere, der har barrierer over for motion og bevægelse og ikke har kendskab til fællesskaberne i foreningslivet. Samtidig har de ofte sundheds- og trivselsudfordringer.

Kernen i aftalen er tre temaer, som sætter ramme og retning for en række konkrete indsatser, der bidrager til den forandring, aftalen sigter mod.

De tre temaer i aftalen er følgende:

* Sociale aktive fællesskaber / trivsel
  Motions- og bevægelsesaktiviteter bliver stærkere, når de integreres i sociale fællesskaber. Fællesskaberne medvirker til at tiltrække og fastholde borgerne i sunde motions- og bevægelsesvaner.

* Frivillighed
  Frivilligheden er vigtig for mange motions- og bevægelsesaktiviteter. Det er aktiviteter, som giver borgerne mulighed for at være en del af fællesskaberne i foreningslivet, og som skaber trivsel og livskvalitet.

* Brobygning
  Brobygning til foreningslivet er afgørende for at få flere ind i foreningsfællesskaberne, der styrker trivsel og sundhed. Det handler blandt andet om, at borgerne forbliver i gode vaner, efter de har afsluttet et socialt forløb eller et sundhedstilbud i kommunen.

Aftalen er baseret på, at der i aftaleperioden udarbejdes en række indsatser, der omsætter aftalens målsætninger og temaer til konkrete handlinger. [adresse] er et eksempel på en sådan indsats. Se bilag for [adresse].

### Økonomi

Af aftalen fremgår det, at Tønder Kommune bidrager økonomisk til aftalen.

Forvaltningen foreslår, at Kultur- og Fritidsudvalget afsætter midler til en pulje fra mindreforbrug på udvalgets eget område.

Derudover er der i forvejen bevilget 0.3 mio. kr. årligt i aftaleperioden til projektledelse og administration. Midlerne blev bevilget i budgetaftalen for 2024.

### Indstilling Vicekommunaldirektøren indstiller,

|  |  |
| --- | --- |
| at | den nye Bevæg dig for livet aftale godkendes, |
| at | Kultur- og Fritidsudvalget afsætter midler til en pulje fra mindreforbrug på udvalgets eget område, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Kultur- og Fritidsudvalget, 8. november 2024, pkt. 6:

Indstillingen anbefales.

Beslutning fra Økonomiudvalget, 21. november 2024, pkt. 15:

Indstillingen anbefales.

### Beslutning

Indstillingen godkendt.